Hierdie artikel handel oor die taal. Vir die etniese groep, sien Georgiërs. Georgies (ქართული ენა, kartoeli ena) is ’n Kartweliese taal wat deur sowat 4,3 miljoen mense in Georgië, Armenië, Azerbeidjan, Griekeland, Iran, Rusland en Turkye gepraat word. Georgies is die amptelike taal van Georgië. Die taal word in drie unieke skrifte, die Georgiese skrifte, geskryf. Dit is die letterkundige taal van al die streeksubgroepe van die Georgiërs, ook dié wat ander Kartweliese tale praat: die Swan, Megreliërs en Laz. Georgies is die algemeenste van die Kartweliese tale; die familie sluit ook in Swan, Megrelies (hoofsaaklik gepraat in Noordwes-Georgië) en Laz (aan die Swartsee-kus van Turkye). Dialekte van Georgies kom voor in Imereti, Ratsja-Letsjchoemi, Goeria, Adjara, Imerkhevi (in Turkye), Kartli, Kacheti, Saingilo (in Azerbeidjan), Toesjeti, Chewsoereti, Chewi, Psjawi, Fereidan, Mtioeleti en Mescheti. Die geskiedenis van Georgië kan verdeel word in: Oud-Georgies: 4de/5de-8ste eeu Klassieke Oud-Georgies: 9de–11de eeu Middel-Georgies: 11de/12de–17de/18de eeu Moderne Georgies: 17de/18de eeu tot hede Georgies en die ander Kartweliese tale stam af van ’n gemeenskaplike Proto-Kartwelies.